Po jeho preštudovaní sa rozhodne, čo bude nasledovať.
Prípad slovenského futbalového reprezentanta Vladimíra W. ml., ktorý mal na začiatku októbra šoférovať pod vplyvom alkoholu, už rieši bratislavská okresná prokuratúra.
"V predmetnej trestnej veci bol na Okresnú prokuratúru Bratislava I doručený políciou vyšetrovací spis s návrhom na podanie obžaloby. V súčasnosti dozorový prokurátor študuje spisový materiál a po jeho preštudovaní rozhodne o ďalšom zákonnom postupe," uviedol hovorca bratislavskej krajskej prokuratúry Michal Šúrek.
Vyšetrovanie uvedeného prípadu ukončil vyšetrovateľom okresného riaditeľstva policajného zboru s návrhom na podanie obžaloby.
"Vzhľadom na skutočnosť, že som vždy rešpektoval a aj budem rešpektovať kompetencie orgánov činných v trestnom konaní, ale vo všeobecnosti všetkých štátnych orgánov, nebudem v tejto chvíli komentovať toto rozhodnutie. Už len z toho dôvodu, že som v rámci procesného úkonu oboznámenia sa s výsledkami vyšetrovania pochopil, že miera aktivity policajnej vyšetrovateľky smerujúca k návrhu na podanie obžaloby nezodpovedá obsahu vyšetrovacieho spisu a vykonaným dôkazom, z ktorých jednoznačne vyplýva, že môj klient je nevinný," uviedol v pondelok obhajca Juraj Kuráň.
Polícia zastavila Vladimíra Weiss v nedeľu 2. októbra skoro ráno na Rázusovom nábreží. Mal šoférovať luxusné auto, v ktorom sa údajne nachádzalo až desať mladých ľudí. Slovenský reprezentant sa odmietol podrobiť dychovej skúške aj odberu krvi, čo znamená, že sa na neho pozerá, akoby mal v krvi jedno promile alkoholu.
Následne polícia reprezentanta v pondelok 3. októbra obvinila a až po viac ako 30 hodinách ho prepustila z cely predbežného zadržania na slobodu. Podľa vtedajšieho vyjadrenia obhajcu Kuráňa je obvinenie založené len na výpovedi jedného svedka, a to príslušníka polície. Z ďalších výpovedí troch svedkov vyplýva, že Vladimír W. motorové vozidlo nešoféroval. To vyšetrovateľ údajne odignoroval. Prípad dozoruje Okresná prokuratúra Bratislava I. Tá bude aj riešiť prípadné podanie obžaloby na súd.
Krídelník katarského klubu Al-Gharafa SC figuroval vo výbere reprezentačného trénera Jána Kozáka na kvalifikačné duely o postup na MS 2018 proti Slovinsku (0:1) a Škótsku (3:0). Kouč národného tímu ho napokon pre zachovanie pokoja v tíme rozhodol vynechať z pôvodnej nominácie.
Sledujte atraktívne športy naživo aj zo záznamu na VOYO